als_Latn dik_Latn sag_Latn
-
16 Mars 2015
Gjykatësit Grevistë të Irrituar nga Presidentja, KGjK dhe MediatShare:
-
-
KALLXO.com ka siguruar korrespondencat e gjykatësve grevistë drejtuar institucioneve të drejtësisë për realizimin e kërkesave të tyre për ngritje të pagës prej 25 %, si dhe për shtesën në paga të gjyqtarëve në emër të rrezikshmërisë në lartësi prej 200 euro.
Gjykatësit e gjykatave themelore janë në grevë që nga 3 marsi dhe si pasojë e kësaj, me qindra seanca janë shtyrë, ndërsa grevës nuk i shihet fundi.
Në korrespondencat e siguruara, shihet se përfaqësuesit e 7 gjykatave themelore në vend i kanë bërë me dije Presidentes Atifete Jahjaga se greva e gjyqtarëve nuk është diçka që ka ndodhur aty për aty, por se kësaj greve i kanë paraprirë një mori përpjekjesh dhe mundimesh që të gjendet “zgjidhje adekuate”, në mënyrë që greva të evitohet.
Megjithatë, thuhet se asnjë nga këto përpjekje nuk kanë rezultuar të efektshme, andaj gjyqtarët e shtetit janë detyruar të hyjnë në grevë.
Në një letër dërguar Presidentes, gjykatësit janë ankuar se greva e tyre është duke u paraqitur shumë pak në media.
“Fitohet përshtypja se në Kosovë asgjë e jashtëzakonshme nuk është duke ndodhur. Për më tepër, duke i shikuar lajmet këto ditë, u fitua përshtypja se më e rëndësishme është çështja e 2 autobusëve të punëtorëve të administratës së Gjykatës së Apelit (të cilët për hir të vërtetës mund të kenë arsye krejtësisht të tjera pse protestojnë), se sa greva e 300 gjyqtarëve të republikës së Kosovës, përkatësisht paralizimi i tërësishëm i pushtetit të tretë shtetëror - gjyqësori!!!” thuhet në letrën drejtuar presidentes Jahjaga.
Gjyqtarët, i kanë përkujtuar Presidentes se nuk mbahet mend që në këtë vend të kenë hyrë ndonjëherë gjyqtarët në grevë, qoftë edhe në ditët më të vështira të ekzistencës së gjykatësit.
Shkaktar i grevës paraqitet të jetë mos plotësimi i kërkesës së gjyqtarëve për rritjen e pagës prej 25 % si pjesë e nja marrëveshjeje të arritur një vit më parë në mes të ministrit të Drejtësisë, Hajredin Kuçi, Këshillit Gjyqësor të Kosovës dhe Shoqatës së Gjyqtarëve për shtesën në paga të gjyqtarëve në emër të rrezikshmërisë në lartësi prej 200 euro.
Për ta pasur edhe më të qartë situatën, gjyqtarët në letrën drejtuar presidentes, i kanë bashkangjitur këtij njoftimi, në mënyrë kronologjike të gjitha shkresat dhe komunikimet zyrtare të cilat këto ditë, javë dhe muaj, janë realizuar në mes të gjyqtarëve, Këshillit Gjyqësor të Kosovës, si dhe Qeverisë së Republikës së Kosovës.
“Shpresojmë që kjo javë të jetë vendimtare në gjetjen e zgjidhjes së këtij problemi, në mënyrë që të mos kemi nevojë pastaj që çështjen në fjalë ta ngrisim në nivel dhe format tjetër, duke i treguar kështu botës së qytetëruar se sa në fakt ne (s)jemi për ndërtimin dhe forcimin e shtetit ligjor, të cilin nuk e lëshojmë së përmenduri pothuajse për çdo ditë!” thuhet në letër, të cilën tani duhet ta ketë pranuar presidentja Jahjaga.
Gjyqtarët përfundojnë letrën, duke mbetur me shpresë që Presidentja do të tregojë vullnetin e mirë që në kuadër të autorizimeve dhe kompetencave kushtetuese t’i përkrahë dhe adresojë kërkesat e tyre “në mënyrën sa më të drejtë dhe të mirë të mundshme tek organet kompetente”.
“Konsiderojmë se përkrahja e juaj, jo vetëm që është e rëndësishme, por edhe mbase vendimtare për zgjidhjen e këtij problemi”, përfundon letra drejtuar Presidentes Jahjaga, nga përfaqësuesit grevistë të shtatë gjykatave themelore të Kosovës.
Në një shkresë tjetër të dërguar nga kryesuesi i KGjK-së, Enver Peci, shpjegohen detaje të takimit të tij me kryeministrin e Kosovës, Isa Mustafa, të mbajtur më 3 mars.
“Kryeministri për momentin nuk dha ndonjë premtim në realizimin e kërkesave për shkak siç potencoi është moment i rrezikshëm dhe mund të shkaktojë çrregullime të përgjithshme e njëherit kërkesa të ngjashme edhe prej organizatave tjera në buxhet”, thuhet në letrën e Pecit.
Ai i njoftoi gjykatësit se edhe në të ardhmen dhe në vazhdimësi do të diskutohet rreth reagimeve të gjyqtarëve, por edhe të stafit administrativ, për të cilët thotë se menjëherë dhe pa paralajmërim kanë hyrë në grevë.
Por gjykatësit grevistë, në letrën kthyese për kryesuesin e KGjK-së, Enver Peci, thonë se për problemet e tyre e kanë njoftuar me dhjetëra herë këtë institucion, mirëpo nuk është ndërmarrë as edhe një veprim i vetëm konkret.
Për më tepër gjyqtarët, i thonë kryesuesit të informohet për të ardhurat e drejtorëve të departamenteve të Sekretariatit të KGjK-së, e në veçanti të drejtorit Albert Avdiu.
Ata, më tutje i përmendin kryesuesit të KGjK-së edhe pagat e prokurorëve duke bërë krahasimin me ato të gjyqtarëve.
“Prokurorët e të gjitha niveleve respektive, përmes vendimit përkatës të Këshillit Prokurorial, i cili si për ironi është i bazuar në nenin 29 të Ligjit për Gjykatat, realizojnë të ardhura personale shumë më të larta se sa gjyqtarët e cilës do instancë. p.sh. Prokurori i Departamentit të Përgjithshëm të Prokurorisë Themelore, realizon të ardhura neto në shumën prej 960 euro (pa përfshirë këtu mbushjet telefonike si dhe shfrytëzimin e veturës zyrtare për vajtje ardhë në punë, etj), përderisa gjyqtari i Departamentit të Krimeve të Rënda realizon të ardhura në shumën prej 902 euro, e mos të flasim këtu për dallimet në të ardhura me gjyqtarët e nivelit të njëjtë”, thuhet në letrën e gjyqtarëve.
Në fund të letrës gjyqtarët kanë kërkuar nga kryesuesi i KGjK-së që t’i ushtrojë detyrat e tij kushtetuese dhe ligjore në garantimin e pavarësisë dhe paanësisë së gjyqësorit dhe të krijojë kushte në mënyrë që gjyqtarët e gjykatave themelore sa më parë t’i kthehen punës së tyre.
komento përmes
unk fao_Latn als_Latn unk unk als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn